Teiseks. Maie Burlaka kommentaari kommentaariks pisut juriidikat. Minu arvesti taatlemistempel kannab märget aprill, 1997. Teatavasti võeti "Mõõteseadus" esmakordselt vastu 1994. aastal. Vabariigi Valitsuse määrusega määrati järgmise aasta märtsis mõõtevahendite taatluskehtivusajad. Elektromehaanilistele elektriarvestitele määrati selleks 12 aastat. Ning kuigi seadus kohustas majandusministrit kehtestama taatlemise korra ja taatluskehtivusajad, jõudis minister selleni alles 1999.a. juulis. Sellest ajast alates on induktiivarvestite taatluskehtivusaeg 16 aastat. Minu arvesti taatlemise ajal kehtis Vabariigi Valitsuse määrusega kehtestatud 12 aastane tähtaeg. Seega lõppes minu arvesti taatlustähtaeg 2009. aasta aprillis. Järelikult minu majapidamise puhul ei kehti ükski Maia Burlaka kommentaaris toodud põhjendus arvesti mittevahetamise kohta.